Parêzer Bogatekîn: Biryara Girtina Jina Kurd Rihan Abdî Ne Yasayî Ye
Abdî di sala 2016'an de li ser Nisêbîn a Mêrdîn’ê derbazî Tirkîyê dibe. Piştre Abdî ji vir tê Şirnex’ê û piştî hefteyekê jî diçe Îstenbul’ê.
Jina Kurd a ku bi navê Rihan Abdî ya ku di 26’ê Tebaxê de bi pitika xwe ya 2 mehî re li Îstenbul’ê hat desteserkirin, piştî 3 rojan bi tawana "endamtîya rêxistina terorê" hat girtin. Abdî ku ji eslê xwe ji Qamişlo ye, di sala 2017'an de tevî malbata xwe ji Bakur û Rojhilatê Sûriyê koçî Tirkîyê kiribû û ev 5 sal in li Îstenbul’ê dijîyan. Abdî dayika 3 zarokan e ku ew bi pitika xwe ya 2 mehî re niha di Zindana Jinan a Bakirkoy’ê tê hiştîn û herdu zarokên din pîra wan li wan dinêre. Sedema girtina Abdî jî tenê ji du wêneyan pêk tê. Di wêneyê yekê de yê di raporta lêpirsîna polîsan de Abdî bi şervanên Yêkîneyên Parastina Jin (YPJ) re ye. Di wêneya duyan de jî tenê wêneyê rûyê Abdî hatiye kişandin heye. Herwiha di raporta polîsan de Abdî wek endamê YPJ'ê tê nîşandan û tê îdîa kirin ku wê perwerdeya çekdarî dîtiye. Lê Abdî hemî tawanên dijî xwe red dike û ew destnîşan dike ku wan sala 2013’an de jibo parastina xwe li dijî Dewleta Îslamî (DAÎŞ) li herêma xwe çek girtine. Dîsa Abdî di parastina xwe de jibo wî demî dibêje ku ew 14 salî bû û wiha got “Ji me re gotin 'DAIŞ êrîş dike û pêwîst e ku her kes xwe biparêze.’ Jibo ku em bikaribin xwe biparêzin çek dane me. Piştî ku têkbirina DAIŞ’ê êdî karek em bikin nema." Abdî di sala 2016'an de li ser Nisêbîn a Mêrdîn’ê derbazî Tirkîyê dibe. Piştre Abdî ji vir tê Şirnex’ê û piştî hefteyekê jî diçe Îstenbul’ê. Abdî piştî demekê li Îstenbul’ê di karê tekstîlê de dixebite û ew dîsa berê xwe dide Qamişlo. Piştî Abdî derbazî Qamişlo dibe bi kurmamê xwe Kanîwar Abdî re dizewice. Abdî piştî zewacê bi hevjînê xwe re careke din vedigere Tirkîyê û ew ku bi nasnameya demkî ya dewletê ev 5 sal in li Îstenbul’ê dijîyan û di karê tekstîlê de dixebitîn. Ev jîyana ji rêzê di encama serdegirtina polîsan a nêzî berîya mehekê serûbin dibe ku hevjînê Abdî Kanîwar Abdî bi tawana "Terorîstê biyanî" hat desteserkirin û ew niha bêyî biryara dadgehê jibo dersînorkirinê li Navenda Rêkirinê ya Gundê Pehlîvan ya Kirklarelî tê hiştin. Li ser vê pêkanîna dijî malbata Abdî parêzer Ferat Bogatekîn, dîyar kir ku biryarên dijî Rihan û hevjînê wê bi temamî dijî hiqûqê ye. “Tenê wêneyek heye ku dibe mijara endamtîya rêxistinê. Di vê wêneyî de tê îdîa kirin ku Rihan Abdî di 14 salîya xwe de di rêxistinê de cîh girtiye. Muwekîlê min di îfadeya xwe yên li ser vê mijarê de got ku jiber şert û mercên wê serdemê demekê YPJ'ê de maye. Lê ew dibêje ku wê ti perwerde nedîtiye û çi çalakî jî nekiriye." Parêzer Bogatekîn da zanîn ku jibo kesek bibe endamê rêxistineke îllegal divê ew kes pergala hiyerarşîk a rêxistinê qebûl bike û bi hemû îradeya xwe jibo rêxistinê bixebite. “Abdî xwedî malbat e. Du zarokên 3 û 4 salî û pitikek yê wan yê du mehî jî heye. Ev 5 sal in li Tirkîyê dijîn. Têkilîya wê û girêdana wê bi tu rêxistinê re nîne. Kesa ku di nava xebatên rêxistinî de be, herî kêm divê jiyaneke veşartî bijî. Jiber vê yekê jî sûcdarkirina dijî Abdî nayê qebûlkirin. Divê gumanên xurt hebin ku kesek were sucdarkirin.” Bogatekîn di berdewamîya axaftina xwe de destnîşan kir ku ji xeynî biryara girtinê dadgehê dikarî biryara tedbîra kontrola edlî an jî qedexeya derketina derveyî welat bide. “Me got ku eger biyara zindankirinê were dayîn Abdî dê gelek mexdûr bibe. Jiber şert û mercên nebaş û xirab yên li zindanê, ev pitik wê di alîyê paqijî û saxlemîyê de mexdûr bibe. Lê mixabin dadgehê ew rewşa taybet li ber çavan negirt û biryara girtina Abdî da.” Bogatekîn herî dawî jî anî ziman û got ku dosyayên wek dosyaya Abdî bi beraate encam digirin û wî destnîşan kir ku ewên jibo berdena Abdî jî hemî gavên hiqûqî bavêjin.